text: 向日升，字青樠，湖廣承天府鍾祥縣人。生平.萬曆四十一年癸丑科進士，授梁山令，調丹徒，遷兵部主事，升兵部員外郎，天啟二年升貴州右參議，分守思仁，時奢安之亂起，安邦彥圍困貴陽，貴州巡撫王三善於十二月分兵三路，自將二萬人，與監軍道參議向日升，副總兵劉超，參將楊明楷、劉志敏、孫元謨、中等由中路，當賊鋒，破賊於龍里、畢鋪，獲安邦彥親弟阿倫等，遂抵貴陽城下，賊解圍去。三年閏十月，三善督同總理魯欽、總鎮馬炯、監軍道尹伸、嶽具仰、向日升等，各領兵渡渭河，賊眾潰散，明軍抵達安氏老巢大方，安位偕母奢社輝焚大方老巢，竄入火灼堡，賊首安邦彥、奢寅逃匿織金。十一月，錄川貴搗巢解圍功，向日升加升一級。后王三善陷賊而死，五年正月，貴州總督蔡復一疏題監軍參議向日升從舊撫破賊，又運米以濟兵食，舊撫頗慰藉之，然非所急也。所監一路軍最弱，而所陳說，舊撫輒面折之。日升知軍危，而不敢告，載胥及溺，宜與諸臣分罪。然自七月來，臣以板角一路九千餘卒付日升，督理道路，窵遠餉，不時繼，撫飢疲，冒兇懼，拮据亦勤矣。且與劉超同解圍功，超拜大帥，日升未錄也，以後日之罪，折前日之功，宜罰舊俸二年，免其戴罪。此後督兵理餉，果有成勞，亦以功論者也。後升陝西參政。
metadata: erhwenkuo/wikipedia-zhtw
metadata: 向日升
metadata: https://zh.wikipedia.org/wiki?curid=7500300